Христо Смирненски
Писмо до нея

chitanka.info

Писмо до нея[0]

Дете на първата гимназия

и втора градска част,

нима такива безобразия

способен съм да върша аз?

Надрънкали ти куп нелепости,

редица клевети,

че съм нападал други крепости,

и при това гърди с гърди.

Дете на първата гимназия,

недей ми се сърди

и нека твоята фантазия

пак ужаси да не гради.

Разправяли ти разни мичета

(ах, да ми паднат те!),

че с други някакви момичета

ме срещат вечер из „Леге“.

Дете на първата гимназия,

това са клевети,

в Европа, Африка и Азия

едничка ми си ти.

И ако рядко, тъй понякога,

през тих вечерен час

целувам друга, знай, че всякога

за теб това го правя аз.

За мен в училище загази я,

това добре го знам —

дете на първата гимназия,

аз гледам отдих да ти дам.

[0] Публикация: Кво да е. Седмичен хумористичен вестник. София, г. IX, бр. 403 от 22 февруари 1920 г., с подпис: Лорд Дж. Шокинг. ↑

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.